एक बात और। आज लोकतांत्रिक संस्थाओं में ऐसे नेताओं को चुनकर मत भेजिये जो परदोषदर्शी हो, जो पक्ष-या-विपक्ष की अच्छाई में भी बुराई देखने वाले हैं। जो कुटिल हैं, मायावी है। नेता नहीं, अभिनेता है। असली पात्र नहीं, विदूषक की भूमिका निभाने वाले है। सत्ता प्राप्ति के लिये अकरणीय जैसा उनके लिये कुछ भी नहीं है। जिस जनता के कंधों पर बैठकर केन्द्र तक पहुंचते हैं, उनके साथ भी धोखा कर सकते हैं। ऐसे नेता देश से भी अधिक महत्व अपनी जाति और सम्प्रदाय को देते हैं। सत्ता जिनके लिये सेवा का साधन नहीं, विलास का साधन है। भला कैसे लोकतंत्र इन स्थितियों में अच्छी शासनप्रणाली साबित हो सकती है?